Liviu Pumpkin, Valentin Spyglass și Ionel Le Grand – consilierii județeni din Vrancea. Erori amuzante ale site-ului oficial al CJ Vrancea în versiunile engleză și franceză

Noul site de prezentare al Consiliului Județean din Vrancea transformă automat numele consilierilor județeni în versiunile engleză și franceză. Astfel, Liviu Bostan devine automat Liviu Pumpkin sau Liviu Citrouille, Valentin Ochean se transformă în Valentin Spyglass, iar Ionel Cel Mare devine Ionel Le Grand. (UPDATE 14.04: Site-ul a fost reparat, acum numele sunt afișate corect.)

Nici consilierul Geany Doru Bălan nu a scăpat de pocirea numelui: în versiunea engleză, el este Balan Entertainment Geany, potrivit Realitatea de Vrancea.

În schimb, numele președintelui CJ Vrancea, Marian Oprișan, rămâne neschimbat în toate variantele.

Consilierul Liviu Bostan (PNL) a reacționat pe contul său de Facebook: ”Consiliul Judetean Vrancea, sub inteleapta conducere a inegalabilului M. Oprisan, a cheltuit un purcoi de bani pentru site-ul institutiei. Iata cam ca-a iesit”.

Potrivit Realitatea de Vrancea, firma care a realizat site-ul nou al CJ Vrancea este Repixolith SRL din Golești. Suma pentru această achiziție este de 10.000 de euro, fără TVA, după cum se arată în documentația din SEAP citată de Realitatea de Vrancea. Printre cerințele CJ se numără aceea ca interfața site-ului să fie în mai multe limbi, respectiv română, engleză, franceză, italiană, germană și rusă.